Í dag verður töluvert hvassviðri sunnanlands og snjókoma og síðar slydda eða rigning SV-lands . Á sama tíma verður hægari vindur og úrkomulítið NA-lands . Í kvöld lægir SV-til en hvessir og fer að snjóa NA-lands . Í nótt kemur kröpp lægð og á morgun stefnir í mjög vont veður um allt land , sérstaklega Norðanlands . Svona á veðrið að vera klukkan 12 í dag . Veðurstofan spáir því að í dag gangi vindur í suðaustan 13 - 20 m / s með snjókomu suðvestanlands í fyrstu , en svo slyddu eða rigningu . Það verður hvassast við suðurströndina . Lengst af verður mun hægari vindur NA-lands og úrkomulítið , en í kvöld hvessir þar og það fer að snjóa . Á sama tíma lægir fyrir sunnan og vestan . Hiti verður víða á bilinu 0 til 5 stig í dag . Í nótt kemur kröpp lægð sunnan úr hafi og það verður vaxandi norðaustanátt og rok eða stormur , 18 - 25 m / s , og fer að snjóa á norðanverðu landinu í fyrramálið , en þá verður mun hægara og bjart sunnanlands . Það gengur svo í norðan 23 - 30 m / s á vestanverðu landinu eftir hádegi og verður hvassast við NV-ströndina , en einnig hvessir sunnanlands . Vindstyrkur getur náð ofsaveðri við norðvesturströndina á morgun og jafn vel víðar , t.d. er spáð roki í efri byggðum Reykjavíkur . Það snjóar talsvert á Norðurlandi og Vestfjörðum og það verður hríðarbylur á Vesturlandi . Annað kvöld verður áfram norðanaftakaveður á norðanverðu og vestanverðu landinu , en það verður mun hægari vindur og skýjað með köflum SA-til . Hiti verður í kringum frostmark . Ofsaveður sem ber að huga að Margar gular viðvaranir vegna vinds og hríðarveðurs eru í gildi fyrir morgundaginn og gætu sumar þeirra hækkað í appelsínugult . Óveðrið mun valda samgöngutruflunum á Norður - og Vesturlandi og valda röskun á öllum flugferðum innan - sem utanlands . Vart þarf að taka fram að ferðalög á umræddum svæðum eru ekki æskileg og fólk er hvatt til að ganga tryggilega frá híbýlum sínum og lausamunum . Byggingarverktakar ættu að koma byggingaefni og vélum í skjól og sama gildir um vörur og vélar á athafnasvæðum og höfnum . Íbúar norðan - og vestanlands ættu einnig að búa sig undir hugsanlegar rafmagnstruflanir , sem gætu haldist þar til veðrinu slotar .